M. Dzurinda, predseda vlády SR: (2001-10-04):
Podstata odpovede na vašu otázku spočíva v tom, že ide o názor, ide o výrok vyslovene výrazne menšinový. Chcel by som to dokumentovať na skutočnosti, že zmienená pani poslankyňa v spolupráci s ďalšími dvomi pánmi poslancami predložila v súvislosti so správou Európskeho parlamentu o Slovenskej republike, ktorú máte na mysli, tri návrhy na hlasovanie. Tieto návrhy si ale nezískali dostatočný počet poslancov. Získali si taký nízky počet poslancov, že sa o nich vôbec nehlasovalo. Na tom konkrétnom chcem ukázať, že v Európskom parlamente, kde je 626 poslancov, jednoducho takýto názor dnes už, chvalabohu, nemá nijakú šancu. Ak by sme preexponovali našu reakciu, ak by sme veľmi precitlivelo reagovali na takéto výroky, tak by sme dávali takýmto výrokom iba zbytočne výraznú váhu, váhu, ktorú si nezaslúžia alebo ktorá im neprináleží. Omnoho viac ako výroky pani poslankyne Maes ale dnes v Európskom parlamente rezonujú iné skutočnosti, napr. to, že už tri roky na Slovensku vládne koalícia zostavená aj z predstaviteľov maďarskej menšiny, občanov maďarskej národnosti žijúcich na Slovensku. Veľmi dobre zvučí v Európskom parlamente skutočnosť, že v 20-člennom vládnom kabinete sú traja ministri alebo členovia maďarskej národnosti, reprezentanti Strany maďarskej koalície. Omnoho viac dnes zvučí v Európskom parlamente skutočnosť, že sme boli schopní napr. my vo vláde odsúhlasiť a vy ratifikovať Chartu regionálnych a menšinových jazykov. Rovnako veľmi dobre zvučí v Európskom parlamente skutočnosť, že sa podarilo prekonať tak zložité obdobie, ako bolo obdobie schvaľovania zákonov o reforme verejnej správy. Málokto na Slovensku veril, že Strana maďarskej koalície zostane vo vládnej koalícii. A to, že sme boli schopní nájsť v konečnom dôsledku dohody aj pri riešení takého ťažkého problému nachádza v Európskom parlamente veľmi pozitívny ohlas. A napokon, veľmi dobre zvučí v Európskom parlamente skutočnosť, že 11. októbra spolu s kolegom Viktorom Orbánom otvoríme nový most, posledný zbúraný most, zbúraný počas II. svetovej vojny medzi Štúrovom a Ostrihomom, most Márie Valérie. To sú hlavné témy, s ktorými sa dnes v súvislosti s menšinovou politikou spája Slovensko. Pripomínam, že v marci bol na návšteve východného Slovenska komisár pre rozšírenie pán Verheugen. Špeciálne sa zaujímal o rómsku problematiku. A pripomínam jeho výrok, keď odchádzal, že odchádza omnoho viac optimistický, ako prichádzal. Minulý týždeň som bol v Bruseli. Bol som prijatý prezidentom Európskej komisie, komisárom pre rozšírenie. Pozval som pána komisára Verheugena, aby po roku zopakoval návštevu východného Slovenska. Pozývame aj euro-poslancov, aby sa prišli pozrieť na riešenie týchto otázok, ktoré v žiadnej krajine sa neriešia jednoducho alebo ľahkým spôsobom. A teda mi dovoľte, aby som toto svoje vyjadrenie, o ktoré ste ma požiadali, uzatvoril konštatovaním, že cesta k začleneniu Slovenska do bezpečného sveta, medzi krajiny Európskej únie vedie cez zásadnú, principiálnu, ale i kultivovanú politiku, kde treba, samozrejme, byť jasný, zrozumiteľný, principiálny, ale veľmi rozlišovať, kde, kto a čo má povedať. Toľko, pani poslankyňa, v odpovedi na vašu otázku.